'सकारात्मक जीणेचो संदेश दिवपी 'इंद्रधोणू' कविता' - Goenkaar\nHome गोंय 'सकारात्मक जीणेचो संदेश दिवपी 'इंद्रधोणू' कविता'\nउदय म्हांबरो हांच्यो कविता सकारात्मकतेने जीवनाचो संदेश दितात. तांची कविता वेगवेगळे तरेन जिणे कडेन पळयता. राग, मोग, तिरस्कार, दया, माया,फकांडां, निंदा, निर्भत्सना, असल्या सगल्या शक्यतायांनी ती जगप अणभवता. वायट परिस्थितींतल्यान तकली वयर काडून परतून नव्यान जगपाची खर आस हे कवितेंत आसा, अशा उतरांनी कवयित्री डॉ. अनुजा जोशी हांणी नामनेचे कोंकणी कवी उदय म्हांबरो हांच्या 'इंद्रधोणू उदेवं!' ह्या कवितासंग्रहा विशीं उलयतना सांगलें. विश्व कोंकणी अकादमीचे संस्थापक अध्यक्ष बस्ती वामन शणै हांच्या हातान या पुस्तकाचे लोकार्पण जातकूच पुस्तकाचेर डॉ. जोशी उलयताल्यो.\nविन्सन फिल्म अॅण्ड मिडिया अकादमी युट्यूबाचेर आयोजीत केल्ल्या बिम्ब प्रकाशनाच्या ह्या खाशेल्या ऑनलाईन लोकार्पण सुवाळ्याक बस्ती वामन शणै आनी डॉ. अनुजा जोशी हांचे वांगडा प्रकाशक दिलीप बोरकार, कवी उदय म्हांबरो, जेष्ठ पत्रकार आनी कवी संजीव वेरेकर हाजीर आसले.\nकवीच्या दिसपट्टे जिणेंत आयिल्ल्या अणभवांचे एक वेगळें चिंतन हे कवितेत येता. वायट तें फाटीं उडोवन बरें तितलेंच एकठांय करीत मुखार वचपाची आस जंय थंय कवितेंत दिसता. वाचप्यान एकठांय करचे अशे कितलेशेच खीण हि कविता दिता, अशें ह्यावेळार डॉ. अनुजा जोशी हांणी सांगलें. स्वताक ताशीत, तपाशीत, सुदरायत रावपाचो व्हड सद्गुण हे कवितेंत आसा, अशेंय तांणी मुखार सांगलें. ह्या पुस्तकांतल्यो कविता सैमाविशीं, मनशाच्या वृत्ती-प्रवृत्तीविशीं आनी बदलत्या वातावरणाविशीं उलयतात. केन्ना सरळ तर केन्ना तिरके बाण जोखून आनी वेगवेगळ्या रुपकांच्या माध्यमातल्यान आपले विचार कवितेंत मांडपी ह्या कवितासंग्रहान कोंकणी साहित्यान मोलाची भर घाल्या अशें विश्व कोंकणी अकादमीचे संस्थापक अध्यक्ष बस्ती वामन शणै हांणी ह्या वेळार उलयतना सांगलें.\nसध्याच्या ह्या कोरोनाच्या सगळ्या अनारोग्यी नकारात्मक वातावरणाच्या फाटभुंयेर 'इंद्रधोणू उदेवं!' कविता संग्रहांतल्या कवितां वरवीं सकारात्मकता वाडची आनी फुडाराक येवपी काळांत दर एक मनशाची उमेद वाडची अशी आस्त ह्यावेळार कवी उदय म्हांबरो हांणी आपल्या मनोगतांतल्यान उक्तायली. कार्यावळीचे सुर्वेक दिलीप बोरकार हांणी येवकार दिलो जाल्यार कार्यावळीचे सुत्रनिवेदन आरती कामत हांणी केलें.\nहि कार्यावळ पळोवपकाखातीर हांगा क्लिक करात.
